Ανακοίνωση για την έναρξη διαδικασίας αντιντάμπινγκ σχετικά με τις εισαγωγές ορισμένων οξειδίων ψευδαργύρου καταγωγής Λαϊκής Δημοκρατίας της Κίνας

(2000/C 366/04)

Η Επιτροπή έλαβε καταγγελία σύμφωνα με το άρθρο 5 του κανονισμού (ΕΚ) αριθ. 384/96 του Συμβουλίου(1), (εφεξής, "ο βασικός κανονισμός"), στην οποία υποστηρίζεται ότι οι εισαγωγές ορισμένων οξειδίων ψευδαργύρου, καταγωγής Λαϊκής Δημοκρατίας της Κίνας (εφεξής, "η ενδιαφερόμενη χώρα"), αποτελούν αντικείμενο ντάμπινγκ και, επομένως, προκαλούν υλική ζημία στον κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 7 Νοεμβρίου 2000 από την Eurometaux (εφεξής, "ο καταγγέλλων") για λογαριασμό παραγωγών που αντιπροσωπεύουν μεγάλο ποσοστό, στην συγκεκριμένη περίπτωση άνω του 75 %, της συνολικής κοινοτικής παραγωγής οξειδίου ψευδαργύρου.

2. Προϊόν

Το προϊόν που κατά τους ισχυρισμού αποτελεί αντικείμενο ντάμπινγκ είναι το οξείδιο ψευδαργύρου (εξαιρουμένου του υπεροξειδίου ψευδαργύρου, του κτηνοτροφικού οξειδίου ψευδαργύρου, του τεχνικού οξειδίου ψευδαργύρου) καθαρότητας σε καθαρό βάρος όχι μικρότερης του 93 % ZnO ("το υπό εξέταση προϊόν"), καταγωγής Λαϊκής Δημοκρατίας της Κίνας, το οποίο τη στιγμή αυτή υπάγεται στον κωδικό ΣΟ ex 2817 00 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχυρισμός περί ντάμπινγκ

Βάσει των διατάξεων του άρθρου 2 παράγραφος 7 του βασικού κανονισμού, ο αιτών καθόρισε την κανονική αξία για τη Λαϊκή Δημοκρατία της Κίνας βάσει της τιμής που ισχύει σε κατάλληλη χώρα με οικονομία αγοράς, όπως αναφέρεται στην παράγραφο 5, εδάφιο 1, στοιχείο γ της παρούσας ανακοίνωσης. Ο ισχυρισμός περί ντάμπινγκ στηρίζεται σε σύγκριση μεταξύ της κανονικής αξίας, όπως καθορίζεται ανωτέρω, και των τιμών εξαγωγής του υπό εξέταση προϊόντος κατά την πώλησή του προς εξαγωγή στην Κοινότητα.

Το υπολογισθέν με τον τρόπο αυτό περιθώριο ντάμπινγκ είναι σημαντικό.

4. Ισχυρισμός περί ζημίας

Ο καταγγέλλων προσκόμισε αποδεικτικά στοιχεία σύμφωνα με τα οποία οι εισαγωγές του υπό εξέταση προϊόντος από τη Λαϊκή Δημοκρατία της Κίνας έχουν αυξηθεί συνολικά, τόσο σε απόλυτες τιμές όσο και σε όρους μεριδίου αγοράς.

Επιπλέον, υποστήριξε ότι ο όγκος και οι τιμές του υπό εξέταση εισαγόμενου προϊόντος έχουν, μεταξύ άλλων συνεπειών, επηρεάσει αρνητικά το μερίδιο αγοράς, τις πωλήσεις και τo επίπεδο των τιμών των κοινοτικών παραγωγών, με αποτέλεσμα τη σημαντική επιδείνωση των συνολικών επιδόσεων και της οικονομικής κατάστασης του κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εξ ονόματος ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

5.1. Διαδικασία για τον προσδιορισμό της πρακτικής ντάμπινγκ και της ζημίας

Η έρευνα θα προσδιορίσει κατά πόσο το υπό εξέταση προϊόν καταγωγής Λαϊκής Δημοκρατίας της Κίνας αποτελεί αντικείμενο ντάμπινγκ και κατά πόσο το ντάμπινγκ αυτό έχει προκαλέσει ζημία.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτρoπή αποστέλλει ερωτηματoλόγια στον σχετικό κοινοτικό κλάδο παραγωγής και σε όλες τις ενώσεις παραγωγών της Κοινότητας, στους γνωστούς εξαγωγείς-παραγωγούς και ενώσεις εξαγωγέων/παραγωγών της Λαϊκής Δημοκρατίας της Κίνας, στους γνωστούς εισαγωγείς, σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές της ενδιαφερόμενης χώρας-εξαγωγέα.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με τηλεομοιοτυπία, αλλά όχι αργότερα από την προθεσμία που ορίζεται στην παράγραφο 6, εδάφιο α), στοιχείο i) της παρούσας ανακοίνωσης, για να διαπιστώσουν αν αναφέρονται ή όχι στην καταγγελία και, εφόσον κριθεί αναγκαίο, να ζητήσουν ερωτηματολόγιο, δεδομένου ότι η προθεσμία που ορίζεται στην παράγραφο 6, εδάφιο α), στοιχείο ii) της παρούσας ανακοίνωσης ισχύει για όλα τα ενδιαφερόμενα μέρη.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλλουν πληροφορίες άλλες από τις απαντήσεις των ερωτηματολογίων και να προσκομίσουν τα σχετικά αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να φθάσουν στην Επιτροπή εντός της προθεσμίας που ορίζεται στην παράγραφο 6, εδάφιο α), στοιχείο ii) της παρούσας ανακοίνωσης.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς αποδεικνύοντας ότι υπάρχουν ιδιαίτεροι λόγοι για τους οποίους επιβάλλεται η ακρόασή τους. Το αίτημα αυτό πρέπει να υποβληθεί εντός της προθεσμίας που ορίζεται στην παράγραφο 6, εδάφιο α), στοιχείο iii).

γ) Επιλογή της χώρας με οικονομία αγοράς

Σύμφωνα με το άρθρο 2, παράγραφος 7, στοιχείο α) του βασικού κανονισμού, προβλέπεται να επιλεγούν οι Ηνωμένες Πολιτείες της Αμερικής ως κατάλληλη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6, στοιχείο β) της παρούσας ανακοίνωσης.

δ) Καθεστώς οικονομίας αγοράς

Όσον αφορά τους παραγωγούς-εξαγωγείς της Λαϊκής Δημοκρατίας της Κίνας οι οποίοι ισχυρίζονται, και προσκομίζουν επαρκή αποδεικτικά στοιχεία, ότι λειτουργούν υπό συνθήκες οικονομίας της αγοράς, δηλαδή ότι πληρούν τα κριτήρια που καθορίζονται στο άρθρο 2, παράγραφος 7, στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2, παράγραφος 7, στοιχείο β) του βασικού κανονισμού. Οι παραγωγοί-εξαγωγείς που προτίθενται να υποβάλουν δεόντως τεκμηριωμένες αιτήσεις, οφείλουν να το πράξουν εντός της ειδικής προθεσμίας που ορίζεται στην παράγραφο 6, στοιχείο γ) της παρούσας ανακοίνωσης. Η Επιτροπή θα αποστείλει έντυπα αιτήσεων προς όλους τους παραγωγούς-εξαγωγείς στη Λαϊκή Δημοκρατία της Κίνας οι οποίοι ζήτησαν ατομικό περιθώριο καθώς και στις αρχές της Λαϊκής Δημοκρατίας της Κίνας.

5.2. Διαδικασία εκτίμησης του κοινοτικού συμφέροντος

Σύμφωνα με το άρθρο 21 του βασικού κανονισμού και στην περίπτωση που τεκμηριώνονται οι καταγγελίες περί ντάμπινγκ και ζημίας, θα ληφθεί απόφαση σχετικά με το κατά πόσον η θέσπιση μέτρων αντιντάμπινγκ αντίκειται στο συμφέρον της Κοινότητας. Για το λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό την προϋπόθεση ότι αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, έχουν τη δυνατότητα, εντός της προθεσμίας που ορίζεται στην παράγραφο 6, εδάφιο α), στοιχείο ii) της παρούσας ανακοίνωση, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται σύμφωνα με το άρθρο 21 λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

6. Πρoθεσμίες

α) Γενικές προθεσμίες

i) Για να ζητούν τα μέρη ερωτηματολόγιο

Όλα τα ενδιαφερόμενα μέρη πρέπει να ζητούν ερωτηματολόγιο το συντομότερο δυνατό, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

ii) Για να αναγγελθούν τα μέρη, για να υποβάλουν απαντημένα ερωτηματολόγια και τυχόν άλλες πληροφορίες

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν, ερχόμενα σε επαφή με την Επιτροπή, να γνωστοποιήσουν τις απόψεις τους και να προσκομίσουν απαντημένα ερωτηματολόγια ή άλλες τυχόν πληροφορίες εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός κι αν ορίζεται διαφορετικά.

iii) Ακροάσεις

Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 40 ημερών, να γίνουν δεκτά σε ακρόαση από την Επιτροπή.

β) Ειδική προθεσμία για την επιλογή της χώρας με οικονομία αγοράς

Οι συμμετέχοντες στην έρευνα ενδεχομένως επιθυμούν να διατυπώσουν παρατηρήσεις σχετικά με την καταλληλότητα των Ηνωμένων Πολιτειών της Αμερικής, που, όπως αναφέρθηκε στην παράγραφο 5, εδάφιο 1 στοιχείο γ) της παρούσας ανακοίνωσης, προβλέπεται να χρησιμοποιηθεί ως χώρα με οικονομία της αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Οι παρατηρήσεις αυτές πρέπει να υποβληθούν στην Επιτροπή εντός 10 ημερών από την ημερομηνία της δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρεται στην παράγραφο 5, εδάφιο 1 στοιχείο δ) της παρούσας ανακοίνωσης, πρέπει να υποβληθούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις ερωτηματολογίων και αλληλογραφία

Όλες οι παρατηρήσεις και αιτήσεις που υποβάλλουν τα ενδιαφερόμενα μέρη πρέπει να γίνονται γραπτώς (όχι σε ηλεκτρονική μορφή, εκτός κι αν ορίζεται διαφορετικά), και πρέπει να περιλαμβάνουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας, ή/και τηλετύπου, του ενδιαφερόμενου μέρους.

Διεύθυνση για την αλληλογραφία με την Επιτροπή: Ευρωπαϊκή Επιτροπή , Γενική Διεύθυνση Εμπορίου,

Διευθύνσεις Β και Γ,

TERV - 0/13,

Rue de la Loi/Wetstraat 200 Β - 1049 Βρυξέλλες , Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία.

9. Χρονοδιάγραμμα της έρευνας

Η έρευνα ολοκληρώνεται, σύμφωνα με το άρθρο 6 παράγραφος 9 του βασικού κανονισμού εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 7 παράγραφος 1 του βασικού κανονισμού, τα προσωρινά μέτρα μπορούν να επιβάλλονται το αργότερο μέχρι 9 μήνες από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 56 της 6.3.1996, σ. 1, όπως τροποποιήθηκε τελευταία με τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).